2018ലെ പ്രളയത്തില് എബിക്ക് നഷ്ടപ്പെട്ടത് ഏഴു സ്ഥാപനങ്ങള് നഷ്ടപരിഹാരം ഒന്നും ലഭിച്ചില്ല റാന്നി: 2018ലെ മഹാപ്രളയത്തിന്റെ നഷ്ടം തീരാദുഃഖമായി റാന്നിയിലെ എബി സ്റ്റീഫിനൊപ്പമുണ്ട്. റാന്നി പെരുന്പുഴ ടൗണില് എബിയുടെ ഉടമസ്ഥതയിലുണ്ടായിരുന്ന ഏഴ് സ്ഥാപങ്ങളാണ് അന്ന് വെള്ളത്തില് മുങ്ങിയത്. അപ്രതീക്ഷിതമായ പ്രളയം എബിയുടെ ജീവിതമാണ് തകര്ത്തത്. പിന്നീടിതേവരെ ഒരു മടങ്ങിവരവ് സാധ്യമല്ലാത്ത നിലയിലാണ് എബി. സഹായത്തിനായി മുട്ടാത്ത വാതിലുകളില്ല. നിയമവഴികളും തേടി. വ്യാപാരികള്ക്കുണ്ടായ നഷ്ടം അവര് തന്നെ വഹിക്കട്ടെയെന്ന നിലപാടിലാണ് അധികൃതര് അന്നും ഇന്നും. റാന്നി പെരുന്പുഴ ടൗണിലുണ്ടായിരുന്ന എബനേസര് വസ്ത്രശാല, ബേക്കറി, ഷൂ മാര്ട്ട് ഫര്ണിച്ചര് നിര്മാണ ശാല തുടങ്ങിയവയായിരുന്നു വെള്ളം കയറി പൂര്ണമായി നശിച്ച സ്ഥാപനങ്ങള്. തോട്ടമണ് ഭാഗത്തെ വീട്ടിലും വീടിനോടു ചേര്ന്ന ബോര്മയിലും വര്ക്ക് ഷോപ്പുലം വെള്ളം കയറി. മണിക്കൂറുകള്ക്കുള്ളില് എല്ലാം നഷ്ടപ്പെട്ടു. 2.5 കോടി രൂപയുടെ നഷ്ടമുണ്ടായെന്നാണ് കണക്ക്. സ്ഥാപനങ്ങളധികവും പിന്നീട് നിര്ത്തി. രണ്ടുവര്ഷം കഴിഞ്ഞപ്പോള് ഷൂ മാര്ട്ട് മാത്രം പ്രവര്ത്തനസജ്ജമാക്കി. പ്രതിസന്ധിയിലായ എബിയെ ബാങ്കുകളും വെറുതെവിട്ടില്ല. 44 ലക്ഷം രൂപയ്ക്ക് സര്ഫാസി നിയമപ്രകാരം ബാങ്ക് ജപ്തി നടപടികളിലേക്ക് കടന്നിരുന്നു. മറ്റൊരു 14 ലക്ഷം രൂപയ്്ക്ക് റവന്യു റിക്കവറി നടപടിയും നേരിട്ടു. കോടതിയില് നിന്നുള്ള പിന്തുണയിലാണ് ഇന്നിപ്പോള് എബി കഴിയുന്നത്. വ്യാപാര മേഖലയുടെ നഷ്ടം കണക്കാക്കാന് 2018ലും അധികൃതര് തയാറായിരുന്നില്ല. റാന്നിയില് മാത്രം അഞ്ഞൂറോളം വ്യാപാരസ്ഥാപനങ്ങള് പ്രളയക്കെടുതിയിലായി. സമരവും മറ്റുമായി വ്യാപാരികളുടെ സമ്മര്ദം ഏറിയതോടെ വ്യവസായ വകുപ്പ് ഇടപെട്ട് കണക്കെടുപ്പ് നടത്തി. എന്ജിനീയറിംഗ് വിദ്യാര്ഥികളെ ഉപയോഗിച്ച് ഒരു ആപ്പ് നിര്മിച്ച് നടത്തിയ കണക്കെടുപ്പ് പ്രഹസനമായി. വ്യാപാരികള്ക്കായി സര്ക്കാര് പ്രഖ്യാപിച്ച ഉജ്ജീവനം വായ്പയുമായി ബാങ്കുകള് സഹകരിച്ചില്ല. ഈടില്ലാതെ 10 ശതമാനം നിരക്കില് വായ്പ നല്കുമെന്നായിരുന്നു നിര്ദേശം. പ്രളയബധിതര്ക്ക് അനുവദിച്ച 10000 രൂപ മാത്രമാണ് വ്യാപാരികള്ക്ക് നല്കിയത്. ബാങ്ക് വായ്പകളിലും മറ്റുമായാണ് സ്ഥാപനങ്ങള് നിലനിന്നു വന്നിരുന്നത്. വായ്പ മുടങ്ങിയതോടെ ബാങ്കുകള് നടപടികളിലേക്കു കടന്നു.